השכר הממוצע למשרת שכיר ב–2015 היה 9,591 שקל ברוטו בחודש, עלייה של 2.3% לעומת השכר הממוצע ב–2014; בדצמבר היה השכר הממוצע גבוה יותר ב–298 שקל והסתכם ב–9,889 שקל בחודש — כך עולה מנתונים שפירסמה אתמול הלשכה המרכזית לסטטיסטיקה.
פער השכר המשמעותי ביותר על פי הנתונים מתקיים בין החברות הפיננסיות והחברות הלא פיננסיות: במגזר החברות הלא־פיננסיות, המגזר הגדול ביותר עם 2.2 מיליון משרות, היה השכר הממוצע 10,041 שקל בחודש; לעומת זאת, במגזר החברות הפיננסיות, שבו 100 אלף שכירים, השכר גבוה בכ–75% — 17,225 אלף שקל בחודש.
במגזר הממשלתי עבדו 618.3 אלף שכירים (18.3% מכלל משרות השכירים במשק), ושכרם הממוצע היה 10,157 שקל בחודש. בחברות הממשלתיות עבדו 151.4 אלף שכירים (6.9% מהשכירים), ושכרם הממוצע היה 17,449 שקל בחודש. מספר משרות השכירים ב–2015 היה 3.373 מיליון, עלייה של 2.4% לעומת 2014. בדצמבר היה מספר השכירים 3.409 מיליון.
ב–2015 הועסקו בישראל 110.8 אלף עובדים חוקיים זרים, עלייה של 3% לעומת 2014. שכרם הממוצע היה 5,376 שקל ברוטו בחודש, עלייה של 6.7% לעומת 2014.
הענף שהעסיק ב-2015 שיא של עובדים ישראליים היה החינוך, 468 אלף, יותר מאשר המסחר הסיטוני והקמעוני (463 אלף), ושירותי הבריאות הרווחה והסעד (385 אלף). המשותף לענפים אלה הוא השכר החודשי הממוצע הנמוך, פחות מהשכר הממוצע במשק.
השכר הממוצע הגבוה ביותר ב–2015, כמו ב–2014, שולם במקצועות הכרייה והחציבה, 22,750 שקל ברוטו בחודש. במקצועות המידע והתקשורת השכר הממוצע היה 18,359 שקל בחודש, ובחברת החשמל ומקורות 18,109 שקל בחודש. השכר הממוצע בחינוך היה 7,780 שקל בחודש. רוב השכירים, 65.6% (2.213 מיליון), עבדו בענפים שבהם השכר הממוצע היה נמוך מהשכר הממוצע במשק.